ঠিক কখন একটি রাষ্ট্রের স্বাধীন রাষ্ট্র হিসেবে অভ্যুদয় বলবৎ হবে তা নিয়ে ভিন্ন ভিন্ন মতামত চালু আছে। একটি স্বীকৃতিযোগ্য সার্বভৌম রাষ্ট্র অনেকভাবে তৈরি হতে পারে, যেমন: আন্তর্জাতিক সমঝোতার মাধ্যমে, চুক্তির মাধ্যমে, শান্তিপূর্ণ বিভাজনের মাধ্যমে, অন্য রাষ্ট্রসমূহের স্বীকৃতির মাধ্যমে, নির্দিষ্ট একটি ভুখন্ডে নির্দিষ্ট জনগণের নিজেদের প্রশাসন ওপর কার্যকর নিয়ন্ত্রণ প্রতিষ্ঠার মাধ্যমে। আবার কোনো একটি নির্দিষ্ট জনগোষ্ঠীর আত্ম-নিয়ন্ত্রণের অধিকার প্রতিষ্ঠার নিরিখে এককভাবে স্বাধীনতা ঘোষণার (UDI) মাধ্যমেও একটি রাষ্ট্র “স্বাধীন সার্বভৌম” হয়ে উঠতে পারে, ঠিক যেমনটি ঘটেছে তৎকালীন পূর্ব পাকিস্তানের বাঙালিদের ক্ষেত্রে; এই ক্ষেত্রে একটি রাষ্ট্রের স্বাধীনতা বা সার্বভৌমত্ব অন্য কোন রাষ্ট্রের স্বীকৃতির ওপর নির্ভর করে না। যেটা বোঝা জরুরী তা হল – বাঙালিদের এই একক ঘোষণা কোনো বিচ্ছিন্ন জনগোষ্ঠীর আকস্মিক কোনো ঘোষণা ছিল না; বরং সে ঘোষণা এসেছিল এমন এক জনগোষ্ঠীর সর্বোচ্চ নেতৃত্বের কাছ থেকে, যারা এর ঠিক আগের সাধারণ নির্বাচনেই নিরঙ্কুশ বিজয় অর্জন করেছিল। এবং সেটি ছিল এমনই এক নির্বাচন যার ম্যানডেটের মূলেই ছিল ‘ঐতিহাসিক ছয় দফা’, যেখানে পূর্ব পাকিস্তানের বাঙালিদের উপর কয়েক দশকের বৈষম্য ও শোষণের বয়ান এবং তা থেকে মুক্তির দাবী দলিলবদ্ধ করা হয়েছে। তৎকালীন পূর্ব পাকিস্তানের জনগণের আত্ম-নিয়ন্ত্রণের অধিকার প্রতিষ্ঠার যে ভিত্তিমূল, তা রচিত হয়েছিল এখানেই। সুতরাং, বাঙালির তথা পূর্ব পাকিস্তানের অবিসংবাদিত নেতা বঙ্গবন্ধু শেখ মুজিবর রহমানের পক্ষ থেকে সমগ্র জনগোষ্ঠীর হয়ে যখন স্বাধীনতা ঘোষণা করা হয়, তখন সে ঘোষণা আর সব কিছুকেই ছাপিয়ে যায়। বাঙালির স্বাধীনতা এবং স্বাধীন সার্বভৌম বাংলাদেশের অভ্যুদয় তখন কোনো আন্তর্জাতিক মহলের সমঝোতা, বা কোনো বিদেশী রাষ্ট্রের স্বীকৃতির উপর নির্ভর করে বসে থাকে না। কারণ, জাতিসমূহের এবং জনগণের আত্ম-নিয়ন্ত্রণের যে অধিকার (right of self-determination) তা এতোই মৌলিক যে তা আর সব আইনী আনুষ্ঠানিকতাকে ছাপিয়ে গিয়ে সম্পূর্ণ নতুন ধরণের আইনী বৈধতার (legitimacy) জন্ম দেয়।